AFRIKAANSE OPSOMMING: Donkergat Militêre Opleidingsgebied (DMOG) by Langebaan, Suid-Afrika, huisves diverse, hoofsaaklik seegebonde opleiding en oorlogspogings van die Suid-Afrikaanse Spesiale Magte (SM). Die fasiliteit grens aan die Atlantiese Oseaan, Langebaanstrandmeer ('n Ramsar-vleiland) en Meeuweiland. Die vraag ontstaan hoe om militêre aktiwiteit by hierdie sensitiewe omgewing aan te pas? Die navorsing was daarop gemik om 'n inventaris van die omgewing-operasionele wisselwerking en impak op DMOG te bou, die doeltreffendheid van deurlopende bestuursprosedures in 'n Militêre Geïntegreerde Omgewingsbestuursraamwerk (MGOB) te dokumenteer en ontleed en 'n elektroniese ruimtelike besluitnemingstelsel (RBSS) te ontwerp en te toets wat ook elders toegepas kan word. Dus is vyf doelwitte nagestreef, naamlik die inventarisering van fisiese hulpbronne en hulle omgewingsensitiwiteit op DMOG; die dokumentasie van militêre aktiwiteitsimpak op die hulpbronbasis, omgewingsbestuursmaatreëls vir die hantering en oplossing van skadelike impakte binne MGOB-verband te ontwikkel; 'n RBSS vir die hantering van die sensitiewe natuurlike hulpbronne onder militêre aktiwiteit te skep en te toets; en uiteindelik hierdie maatreëls teen die teoretiese agtergrond van geïntegreerde militêre en mariene bestuur te projekteer. 'n Gemengde-modus-metodologie is gevolg. Die opnames het uitgeloop op die skep van 'n omvattende verwysingshandleiding of inventaris van land- en mariene plantaardige en dierlike lewensvorms  tot op die vlak van spesieslyste soos in die bylae saamgestel. Soortgelyke data vir die fisiese en mensgemaakte landskapskenmerke is opgestel en die bewaringstatus en kwesbaarheid van lewensvorme, veral voëls, is bevestig. Die opnames lewer bewyse van noemenswaardige militêre impak op die omgewing in terme van infrastruktuur, ekologie en kultuur-historiese erfenis. 'n Omvattende elektroniese ruimtelike databasis van al hierdie eienskappe is in GIS-formaat opgestel. As vertrekpunt vir effektiewe operasionele en omgewingsbestuur, is die vereistes vir 'n MGOB-raamwerk bepaal. Operasionele maatreëls vir die bestryding van 'n wye verskeidenheid van impakte, sowel as die sukses van hul aanwending, is saamgestel om voortgesette en toekomstige bestuur te lei. 'n Werkende RBSS op 'n GIS-platform, is ontwerp, in detail beskryf en getoets vir 'n verskeidenheid van operasionele en omgewingsbestuursprogramme. Hierdie toepassing het vereis dat sensitiwiteitsgradering van 'n reeks geografiese verskynsels in die DMOG GIS-databasis bepaal moes word. Daarna is 'n multi-kriteria evalueringsproses (MKE) uitgevoer, wat gelei het tot 'n geïntegreerde omgewingsensitiwiteitskaart as afvoerproduk vir besluitsteun deur bestuurders en bevelvoerders. DMOG is uniek en daarom word aanbeveel dat dit behou word as 'n gespesialiseerde militêre opleidingsfasiliteit. Verder word aanbeveel dat die RBSS verfyn, uitgebrei en aangepas word vir toepassing op ander SM en Suid-Afrikaanse Nasionale Weermag (SANW) militêre opleidingsbasisse. Verfyning moet die Internet en verwante datavasleggings- en kommunikasie-tegnologie benut. Deur die implementering van hierdie stelsel as deel van die wetlikvoorgeskrewe MGOB in die SANW, kan die impak van militêre bedrywighede op die omgewing tot die minimum beperk word en ‘gewyde’ of ‘geofferde’ gebiede rasioneel geïdentifiseer word. Daar word aanbeveel dat monitering van ekosisteem aanwysersfunksies soos voëllewe, die gehalte van water, sedimentgehalte, bentiese makrofauna, brandersonevis en rotsagtige intergety makrofauna op DMOG verskerp word om ingeligte beplanning van nuwe ontwikkeling te ondersteun. DMOG moet die maatstaf vir ekosisteemstatusvergelyking in die Saldanhabaai-gebied word. Dit word aanbeveel dat dele van die opleidingsgebied se kuslyn in die Ramsar-definisie vir die Langebaan Vleilandstelsel opgeneem word.